ธอส.จัดประมูลบ้านมือสองออนไลน์ครั้งแรกผ่านแอพฯ
ธนาคารอาคารสงเคราะห์จัดประมูลบ้านมือสองออนไลน์ครั้งแรกผ่านแอพฯ "G H Bank Smart NPA" ลงทะเบียนเข้าร่วมได้ถึง 29 ก.ค.นี้
26 ก.ค. 2563

ธนาคารอาคารสงเคราะห์ (ธอส.) จัดประมูลบ้านมือสองออนไลน์ครั้งแรกผ่าน Application : G H Bank Smart NPA โดยลูกค้าสามารถลงทะเบียนเข้าร่วมประมูลออนไลน์ ได้ตั้งแต่วันนี้จนถึงวันที่ 29 กรกฎาคม 2563 เวลา 12.00 น. และเริ่มต้นการประมูลในวันเดียวกัน เวลา 14.00 -16.00 น. โดยคัดเลือก 7 ทรัพย์เด่นทำเลดี ราคาเริ่มต้นประมูลลดสูงสุด 20% จากราคาปกติ ผู้ชนะประมูลรับสิทธิ์ผ่อนดาวน์ 0% นานสูงสุด 60 เดือน หรือเทดาวน์แล้วยื่นกู้ทันทีผ่อนได้นานสูงสุด 40 ปี และฟรีค่าประเมินราคาทรัพย์สินอีกด้วย
ผู้ที่สนใจสามารถดาวน์โหลดและอัพเดทเวอร์ชั่นล่าสุดของ Application : G H Bank Smart NPA แอปบ้านมือสองของคนออนไลน์ ดูง่ายจองสบายในแอบเดียวได้แล้วทั้งในระบบปฏิบัติการ Android และ IOS ทำได้ทั้งค้นหาทรัพย์ที่ต้องการ คำนวณรายละเอียดค่าใช้จ่ายที่เกี่ยวข้องกับการซื้อทรัพย์ ยื่นคำร้องขอเข้าดูทรัพย์ในสถานที่จริง และจองทรัพย์ผ่านแอปพลิเคชั่นได้ เป็นต้น